Aangebied deur Tafelberg, 'n druknaam van NB-Uitgewers Op 17 Desember spoel die lyk van Ernst Richter oop in die duine anderkant Parklands — dié Ernst Richter, berugte internet-entrepreneur, baas van die omstrede webwerf Alibi.co.za, wat 'n maand tevore so onverklaarbaar en sensasioneel verdwyn het. Selfs onder normale omstandighede sou die Valke, Bennie Griessel en Vaughn Cupido gesukkel het, maar omstandighede is nie normaal nie. Want Griessel het weer aan die suip gegaan. En Cupido is verlief. Op een van die hoofverdagtes. Deon Meyer in gesprek met Elmari Rautenbach.
Aangebied deur Human & Rousseau, 'n druknaam van NB-Uitgewers Kerneels Breytenbach gesels met Elmari Rautenbach oor Ester, sy meesleurende roman oor 'n verbode passie en 'n politieke intrige. Die roman is gebaseer op 'n werklike historiese insident en die gevolge daarvan: die ontmoeting in 1940 tussen DF Malan en 'n Duitse spioen, mev. Thyra Denk. In 1946, kry Dieter Bergman, 'n senior polisieman, instruksies om mev. Denk per trein van Windhoek na Kaapstad te vergesel – maar dié lang treinrit is maar net die begin van baie gebeure
Hennie Aucamp: Dalk gaan niks verlore nie
Met Amanda Botha, Amanda Strydom en Dave Pepler Tydens 'n onderhoud met sy tagtigste verjaarsdag, het Hennie Aucamp gesê: "As die taal my alles bied, hoekom na iets anders soek? Afrikaans het my koninklik behandel en hiervoor sê ek baie dankie." In hierdie gesprek bring Amanda Botha, Amanda Strydom en Dave Pepler hulde en sê ons dankie aan Hennie Aucamp, wat ook Afrikaans en sy lesers koninklik behandel het.
Aangebied deur Penguin Random House: Penguin het Danie Smuts se gewilde Boererate pas heruitgegee. Daniel Hugo en Martie Retief-Meiring gesels oor die ontstaansgeskiedenis van tradisionele kure vir allerlei kwinte en kwale, asook die dikwels skreeusnaakse rituele wat daarmee gepaard gaan. 'n Boeiende gesprek oor 'n pragtige stukkie Afrikanererfenis.
Profiel: Esta Steyn, 70
Esta Steyn verwys na haarself as 'n storieskepper. Sy debuteer in 1979 met Plek van die boskolos en het romans, jeugromans, kinderboeke, draaiboeke en skoolliedere (lirieke én musiek) op haar kerfstok. Dit is egter met Kinders van die Sabbatsee, wenner van die SARIE/ATKV-vervolgverhaalwedstryd in 1984, wat sy bekendheid verwerf het. In 1990 volg die draaiboek vir die TV-reeks Meeulanders, en toe Soutmansland, wat in 2000 uitgesaai is. Saam met hierdie uiters suksesvolle Weskusskrywer vier Danie Botha en Riana Barnard haar loopbaan en lewe.
Marlene van der Westhuizen: Geheime van 'n Franse Kookklas
Aangebied deur Human & Rousseau, 'n druknaam van NB-Uitgewers Verbeel jou dis lente in Frankryk, in die dorpie Charroux in die Allier-département uit die Middeleeue... Met Marlene van der Westhuizen wat jou uitnooi om te kom deel in die binnewerke van een van haar kookklasse. Nanette van Rooyen gesels met Marlene oor kookklasse in Frankryk en die onderskatte weelde van die Franse kookkuns, eetkuns en leefstyl.
Chanette Paul gesels met Madri Victor oor die mitologie sowel as Freudiaanse en Jungiaanse aspekte in haar werk. Deur diep uit die mitiese argetipes te tap, kyk Ewebeeld hoe 'n geweld-dadige samelewing vrouwees tot verskrikking kan verwring. (Aangebied deur Lapa)
Albert Blake: Ontsnap! Boerekrygsgevangenes se strewe na vryheid
Aangebied deur Tafelberg, 'n druknaam van NB-Uitgewers Pieter Kapp gesels met Albert Blake oor die mees gewaagde ontsnappingspogings uit krygsgevangenekampe tydens die Anglo-Boereoorlog – soos bymekaargebring in die skrywer se nuutste boek. Leer meer oor die Boere se vindingryke planne om weg te kom uit Britse kampe in Groenpunt en Simonstad, en die eilande Bermuda, St. Helena en Ceylon.
Helene de Kock: Debora en seuns
Deborah Schlagerfeldt en haar seuns se intrek op 'n Oos-Vrystaatse dorpie is jare later steeds in geheimenis gehul. Hul buurvrou en haar dogter Margot se lewens word egter met dié van die Schlagerfeldts vervleg. Tydens die Tweede Wêreldoorlog moet Margot besluit of sy haar hart Londen toe moet volg, reguit die oorlog in. Madri Victor gesels met Helene de Kock oor haar nuwe roman, Debora en seuns.
Stephanus Muller: Nagmusiek
Aangebied deur Fourth Wall Books Nagmusiek is aan die een kant 'n biografie van die Suid-Afrikaanse komponis Arnold van Wyk. Aan die ander kant is dit die verhaal van die ondergrondse en bogrondse reise en seksuele ontwaking van Werner Ansbach, 'n fiktiewe biograaf en begeesterde amateurmolvanger. Dit is 'n besonderse werk wat temas ondersoek soos die kuns van die biografie, Suid-Afrikaanse klassieke musiek onder 'n apartheidsregering en die ingewikkelde verhouding tussen die fiktiewe en die realiteit. Ingrid Winterbach gesels met die outeur Stephanus Muller en filmmaker Aryan Kaganof, wat 'n dokumentêr oor Nagmusiek maak. Met 'n kort uitreksel uit die dokumentêr.
Herman Lategan: Binnekring van spookasems
Aangebied deur Jonathan Ball Herman Lategan word beskou as 'n meester van satire, met 'n oog vir alles wat foutief en uit sy plek, koddig en belaglik, mooi, snaaks en bisar is. Amanda Botha gesels met hom oor Binnekring van spookasems, 'n versameling van die beste uit Herman se weeklikse rubriek "Woorde wat wip". Die bundel bevat ook van sy sielvolle, melancholiese stories.